
ŠIAULIŲ RAJONO SAVIVALDYBĖS TARYBA

SPRENDIMAS
DĖL ŠIAULIŲ RAJONO SAVIVALDYBĖS TARYBOS 2020 M. RUGSĖJO 8 D. SPRENDIMO NR. T-301 „DĖL MOKESČIO UŽ VAIKŲ IŠLAIKYMĄ ŠIAULIŲ RAJONO SAVIVALDYBĖS IKIMOKYKLINIO / PRIEŠMOKYKLINIO UGDYMO GRUPĖSE TVARKOS APRAŠO PATVIRTINIMO“ PAKEITIMO

2025 m. rugsėjo 9 d. Nr. T-235
Šiauliai


Šiaulių rajono savivaldybės taryba nusprendžia:
1. Pakeisti Šiaulių rajono savivaldybės tarybos 2020 m. rugsėjo 8 d. sprendimo Nr. T-301 „Dėl Mokesčio už vaikų išlaikymą Šiaulių rajono savivaldybės ikimokyklinio / priešmokyklinio ugdymo grupėse tvarkos aprašo patvirtinimo“ preambulę ir ją išdėstyti taip:
„Vadovaudamasi Lietuvos Respublikos vietos savivaldos įstatymo 6 straipsnio 8 punktu, 7 straipsnio 6 ir 7 punktais, 15 straipsnio 2 dalies 29 punktu, 4 dalimi, Lietuvos Respublikos švietimo įstatymo 36 straipsnio 7, 8 ir 9 dalimis, Lietuvos Respublikos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“, Šiaulių rajono savivaldybės taryba nusprendžia:“
2. Pakeisti Mokesčio už vaikų išlaikymą Šiaulių rajono savivaldybės ikimokyklinio / priešmokyklinio ugdymo grupėse tvarkos aprašą, patvirtintą Šiaulių rajono savivaldybės tarybos 2020 m. rugsėjo 8 d. sprendimu Nr. T-301 „Dėl Mokesčio už vaikų išlaikymą Šiaulių rajono savivaldybės ikimokyklinio / priešmokyklinio ugdymo grupėse tvarkos aprašo patvirtinimo“ (toliau – Aprašas):
2.1. Pakeisti Aprašo 9 punktą ir jį išdėstyti taip:
„9. Mokestis už vaikų maitinimą nemokamas, kai:
9.1. vaikas nelanko grupės dėl ligos, tėvams (globėjams) tą pačią dieną iki 8.00 val. pranešus švietimo įstaigai apie vaiko ligą ir pirmąją dieną po ligos pateikus tėvų (globėjų) rašytinį prašymą dėl mokesčio už vaikų maitinimą netaikymo dėl vaiko ligos;
9.2. vaikas nelanko grupės per tėvų (globėjų) kasmetines, nemokamas atostogas ar vieno iš tėvų (globėjų) papildomo poilsio dieną, ne vėliau kaip prieš dvi darbo dienas pateikus tėvų (globėjų) rašytinį prašymą dėl mokesčio už vaikų maitinimą netaikymo tėvų (globėjų) papildomo poilsio dieną ir (ar) atostogų laikotarpiu;
9.3. vaikas nelanko grupės tėvų (globėjų) ne darbo laiku, jiems nuolat dirbant pamainomis ar kintančiu grafiku, ne vėliau kaip einamojo mėnesio antrąją darbo dieną pateikus tėvų (globėjų) rašytinį prašymą dėl mokesčio už vaikų maitinimą netaikymo tėvams (globėjams) dirbant pamainomis ar kintančiu grafiku;
9.4. šeima gauna socialinę pašalpą, pateikus įrodančią Socialinės paramos skyriaus pažymą;
9.5. vaikui skirtas privalomas ikimokyklinis ugdymas;
9.6. tėvų (globėjų) pageidavimu vaikas nelanko grupės per mokinių rudens, Kalėdų, žiemos, Velykų ir vasaros atostogas, ne vėliau kaip septynias dienas prieš atostogas pateikus rašytinį tėvų (globėjų) prašymą;
9.7. vaikas nelanko grupės paskelbus ekstremalią situaciją ir (ar) karantiną Lietuvos Respublikoje ar Šiaulių rajono savivaldybės teritorijoje, nustačius ypatingąją epideminę padėtį dėl staigaus ir neįprastai didelio užkrečiamųjų ligų išplitimo viename ar keliuose administraciniuose teritoriniuose vienetuose, taip pat oro temperatūrai esant -20ºC ir žemesnei ar +30ºC ir aukštesnei oro temperatūrai ar įstaiga (grupė) laikinai uždaroma Šiaulių rajono savivaldybės tarybos ar jo įgalioto asmens sprendimu;
9.8. vaikas nelanko grupės taikant infekcijų plitimą ribojantį režimą grupėje ar įstaigoje;
9.9. vaikas nelanko grupės, kai vienas iš tėvų (globėjų), Lietuvos Respublikos teritorijoje paskelbus karantiną, dirba nuotoliniu būdu, ne vėliau kaip prieš vieną darbo dieną pateikus tėvų (globėjų) rašytinį prašymą dėl mokesčio už vaikų maitinimą netaikymo tėvams (globėjams) dirbant nuotoliniu būdu;
9.10. vaikas nelanko įstaigos kitais nenumatytais atvejais, direktoriaus įsakymu (nelaimingų atsitikimų šeimoje atvejais, vienišo tėvo (motinos) ligos atveju ir kt.).“
2.2. Pakeisti Aprašo 23 punktą ir jį išdėstyti taip:
„23. Aprašo įgyvendinimo priežiūrą, pagal kompetenciją, atlieka Savivaldybės administracijos švietimo ir sporto skyrius.“
Šis sprendimas skelbiamas Teisės aktų registre ir gali būti skundžiamas Regionų administraciniam teismui Lietuvos Respublikos administracinių bylų teisenos įstatymo nustatyta tvarka, skundą pateikiant per elektroninių paslaugų portalą e.teismas.lt arba popierine forma bet kuriuose Regionų administracinio teismo rūmuose (adresu: Žygimantų g. 2, LT-01102 Vilnius, arba A. Mickevičiaus 8A, LT-44312 Kaunas, arba Galinio Pylimo g. 9, LT-91230 Klaipėda, arba Dvaro g. 80, LT-76298 Šiauliai, arba Respublikos g. 62, LT-35158 Panevėžys).

